કદાચ રોનાલ્ડોને એના ફૂટબોલને આ રીતે ફેરવવાની પ્રેરણા ચીનમાં થતા આવા અંગકસરતના ખેલમાંથી મળી હશે. ઈ.સ. 220 દરમિયાનમાં રમાતા આ અંગકસરતના ખેલ આજની તારીખમાં પણ ‘એરા-ઈન્ટરસેક્શન ઓફ ટાઈમ’ના શોમાં સમાવી લેવામાં આવ્યાં છે. ફૂટબોલને ઉછાળીને પોતાની ગરદન પર ઝીલી લેવો, પગથી ઉડાડીને માથા પર લઈ લેવો અને ગોળગોળ ફેરવ્યા કરવો તથા એક હાથના પંજાથી બીજા હાથના પંજા સુધી ગોળ ગોળ ગબડાવીને પહોંચાડવો- આવી કરતબો જે રોનાલ્ડો કરે છે એવી જ કરતબો આ ખેલમાં ફૂટબોલથી નહીં પણ પોર્સલીનના બે ફૂટ જેટલા મોટા જબરજસ્ત વજનદાર વાઝ વડે કરવામાં આવે છે. આ વાઝ જ્યારે પંદર ફૂટ ઊંચેથી ગરદન પર ઝીલાતો હશે ત્યારે એ વાઝનું વજન કેટલાગણું થઈ જતું હશે એની કલ્પના કરી જોજો. તે છતાં પણ એને સહજતાથી એરાનો ખેલાડી પોતાની ગરદન પર ઝીલે છે. ક્યારેક તો વાઝ એના ટાલિયા માથા ઉપર માત્ર ધાર પર અટકીને ગોળગોળ ફરતો રહે છે. તો ક્યારેક માથા પરથી ગબડતો ગબડતો છાતી પર થઈને પગના પહોંચા પર જઈને પાછો હવામાં અધ્ધર ઉંચકાઈને ખેલાડીના હાથમાં ઝીલાઈ જાય છે.